JEGYZŐKÖNYV

amely készült **2019. március 27-én** Üröm Község Önkormányzat **Pénzügyi és Gazdasági Bizottságának** üléséről.

### **Az ülés helye**: Üröm Polgármesteri Hivatal tanácsterme

**Jelen vannak:**

Bertalan János bizottság elnöke

Kelemen Márta bizottsági tag

Szilvási Károly bizottsági tag

Erdész Béláné bizottsági tag

Storcz Botond bizottsági tag

Madarász Lászlóné bizottsági tag

Ficze Bálint bizottsági tag

**Igazoltan távol:**

Buzás Katalin bizottsági tag

Szabó Olga bizottsági tag

**Igazolatlanul távol:** Nem volt.

**Bertalan János** **a bizottság elnöke** Üdvözli a megjelenteket. Megállapítja, hogy a 9 fős bizottságból 7 fő jelen van, az ülés határozatképes azt megnyitja.

Javaslom jegyzőkönyv-vezetőnek Takács Viktóriát hitelesítőnek pedig Erdész Bélánét.

A bizottság egyhangú döntéssel jegyzőkönyvvezetőnek Takács Viktóriát, hitelesítőnek Erdész Bélánét megválasztotta.

Ezt követően a bizottság elnöke javaslatot tesz az ülés napirendjére.

**Bertalan János**: Van-e az írásban kiküldött napirendeken kívül egyéb napirendi javaslat?

Nekem van, javaslom felvenni.

5.) Üröm játszótereinek tavaszi karbantartására beérkezett árajánlat megtárgyalása

Előadó: Bizottság elnöke

6.) Kutyaürülék elhelyezésére tároló edények kihelyezésének megtárgyalása

Előadó: Bizottság elnöke

Aki egyetért és elfogadja a mai ülés napirendjét, az kérem, hogy szavazzon.

A Pénzügyi- és Gazdasági Bizottság 7 igen ellenszavazat és tartózkodás nélkül az alábbi napirendeket fogadta el:

1. A képviselő-testület döntésének megfelelően előkészített használatba adási szerződés véleményezése az Üröm, Táncsics u. 2. szám alatti ingatlanra vonatkozóan.

Előadó: Bizottság elnöke

1. Bizottsági javaslat kialakítása a Völgyliget lakópark lakóközössége nevében előterjesztett kérelemben.

Előadó: Bizottság elnöke

1. Bizottsági javaslat kialakítása a 2019. évi parkgondozási munkákra benyújtott árajánlatokban.

Előadó: Bizottság elnöke

1. Bizottsági javaslat kialakítása az M0 csomópontot érintő településrendezési eszközökről.

Előadó: Bizottság elnöke

 5.) Üröm játszótereinek tavaszi karbantartására beérkezett árajánlat megtárgyalása

Előadó: Bizottság elnöke

 6.) Kutyaürülék elhelyezésére szolgáló tároló edények kihelyezésének megtárgyalása

Előadó: Bizottság elnöke

**Bertalan János**: Az elfogadott napirendeknek megfelelően az 1-es napirend következik:

**1.) Napirendi pont:**

A képviselő-testület döntésének megfelelően előkészített használatba adási szerződés véleményezése az Üröm, Táncsics u. 2. szám alatti ingatlanra vonatkozóan.

**Előadó: Bizottság elnöke**

**Bertalan János:** A képviselő-testület már döntött arról, hogy a 381 hrsz.-ú Táncsics Mihály utcai ingatlanát ingyenesen használatba adja a Német Nemzetiségi Önkormányzatnak és a Német Nemzetiségi Egyesületnek. A használatba adási szerződés elkészült. A testület által megszabott garanciákat tartalmazza. A lényeg, hogy 6 éven belül kell felújítani és a célnak megfelelően használatba állítani. A megállapodás időtartama 25év. Viszont a Német Nemzetiségi Egyesülettel történő egyeztetés során nem született végleges megegyezés, ezért javasolom, hogy a mai bizottsági ülésen ne döntsünk a megállapodásról. Akkor tárgyaljuk újra, ha mindkét fél számára elfogadható a megállapodás.

Kérdés-észrevétel? Nem volt.

**Bertalan János**: Amennyiben nincs több észrevétel, úgy szavazásra bocsátom, aki támogatja a szerződés jóváhagyását az kérem, hogy szavazzon.

A Pénzügyi és Gazdasági Bizottság 7 igen szavazattal, ellenszavazat és tartózkodás nélkül az alábbi határozatot hozta.

Üröm község Önkormányzat Pénzügyi és Gazdasági Bizottságának

**21/2019. (III.27.) számú határozata**

 ***Pénzügyi és Gazdasági Bizottság:***

1. A Német Nemzetiségi Önkormányzat és a Német Nemzetiségi Egyesület részére az Üröm, Táncsics Mihály utca 2. szám alatti önkormányzati ingatlan térítés nélküli használatba adásáról szóló megállapodás elfogadásáról a döntést elhalasztja, tekintettel arra, hogy a jelenlegi megállapodást átdolgozni szükséges, hogy mindkét fél számára elfogadható legyen.
2. Felkéri a bizottság elnökét, hogy a bizottság határozatát a testület soros ülésén ismertesse.

Határidő: 2019. 03.27.

Felelős: bizottság elnöke

**2.) Napirendi pont:**

Bizottsági javaslat kialakítása a Völgyliget lakópark lakóközössége nevében előterjesztett kérelemben.

**Előadó: Pénzügyi bizottság elnöke**

**Bertalan János**:

Hat fő, mint szervezőbizottság fordult az önkormányzathoz, hogy a felszíni vízelvezetést és az úthálózat terveit saját költségén terveztesse meg és folytassa le az engedélyezési eljárást. Kifejtik, hogy a jövőben építő közösséget kívánnak létrehozni ezeknek a munkáknak a kivitelezésére.

**Kérdés-hozzászólás:**

**Szilvási Károly:** Milyen költség lesz ez pontosan? 5 millió vagy 50 millió Ft.

**Bertalan János**: Itt most csak a tervezés költségéről lenne szó. A tervek ismeretében majd tudni fogjuk, milyen összegről van szó.

**Szilvási Károly**: Arról szólt korábban a döntés, hogy az önkormányzatnak nem lesz költsége ezzel kapcsolatban?

**Kelemen Márta**: A csapadékvíz elvezetés volt a beruházó feladata. A tervezés során viszont nem egyeztettek az önkormányzattal. Beterveztek olyan csöveket, amik valószínűleg nem lesznek alkalmasak a beruházáshoz. 3-4 hete voltunk lakógyűlésen, nagy gondok vannak a Völgyligetben. Most építőközösséget hoznának létre az ott lakók. Az engedélyeztetés és a terveztetés szükséges most. Elkeseredettek az ott lakók.

**Erdész Béláné**: Közvilágítás lesz?

**Kelemen Márta**: Igen azt kiépítik az ott lakók. Ha most építőközösség alakul, akkor a végrehajtható lesz a tartozás. Az alapszerződések lettek rosszul megkötve a beruházó és a vevők között.

**Erdész Béláné**: Nem tudjuk mennyi összegről lenne szó.

**Bertalan János**: Most az építőközösség megalakulásának támogatásáról döntenénk, meg a tervezésre kérnénk be ajánlatot.

**Bertalan János**: Amennyiben nincs több észrevétel, úgy szavazásra bocsátom, aki támogatja, hogy az önkormányzat saját forrásból támogass a tervek és az engedélyeztetés költségeit, az kérem, hogy szavazzon.

A Pénzügyi- és Gazdasági Bizottság 6 igen szavazattal, ellenszavazat nélkül és 1 tartózkodással az alábbi határozatot hozta:

**Üröm község Önkormányzat Pénzügyi és Gazdasági Bizottságának**

**22/2019. (III. 27.) számú határozata**

A Pénzügyi és Gazdasági Bizottság

1. A Völgyliget lakópark lakóközösség kérelmét azzal támogatja, hogy az építőközösség megalakulását követően a megelőlegezett költségét megtéríti az önkormányzat részére.

2.) Felkéri a bizottság elnökét, hogy a határozatot a képviselő-testület soros ülésén ismertesse.

Határidő: 2019. 03.27.

Felelős: bizottság elnöke

**3.Napirendi pont:**

 Bizottsági javaslat kialakítása a 2019. évi parkgondozási munkákra benyújtott árajánlatokban.

**Előadó: Bizottság elnöke**

**Bertalan János:**

Aktuálisak a tavaszi munkák a parkokban is. Folyó évben is a hivatal bekérte az árajánlatokat. Tény, hogy most új helyszínek is szerepelnek az árajánlatban. Így például Mészégető sarok, temetőnél, továbbá a sportparkhoz növénytelepítés stb. A legkedvezőbb ajánlatot adó vállalkozót kell választani.

**Kérdés-észrevétel:**

**Vidákovits Tibor:** Az árajánlatban benne van a Fő tér virágosítása, Dózsa-mészégető, Rókahegyi út, Táborföld sportpálya virágosítása, kiemelném, hogy a Barackos úton a cseresznyefák is pótlásra kerülnének, a Föld napja alkalmából szabadgyökerű cseresznyefákat ültetnénk.

**Bertalan János:** Amennyiben nincs kérdés, úgy szavazásra bocsátom, aki egyetért azzal, hogy a legkedvezőbb ajánlat kerüljön a képviselő-testület által elfogadásra, az kérem, hogy szavazzon.

A Pénzügyi- és Gazdasági Bizottság 7 igen szavazattal, ellenszavazat és tartózkodás nélkül az alábbi határozatot hozta:

**Üröm község Önkormányzat Pénzügyi és Gazdasági Bizottságának**

**23/2019. (III. 27.) számú határozata**

**A Pénzügyi és Gazdasági Bizottság**

1. Támogatja a képviselő-testület felé, hogy a parkgondozási munkákra benyújtott három ajánlat közül a legkedvezőbb ajánlatot adó Klorofil Kft. ajánlatát fogadja el bruttó 4 256 342 Ft értékben.
2. Felkéri a bizottság elnökét, hogy a jelen határozatot a képviselő-testület soros ülésén ismertesse.

Határidő: 2019. 03.27.

Felelős: Bizottság elnöke

**4. Napirendi pont:**

Bizottsági javaslat kialakítása az M0 csomópontot érintő településrendezési eszközökről.

 Előadó: Bizottság elnöke

**Bertalan János**: Az M0 Ürömöt érintő szakaszán a nyomvonal miatt rendezni kell a területet és ezt fel kell tüntetni a szabályozási tervben és a HÉSZ-ben is.

A tervezői költségeket a NIF fizeti, mely szerződésben lesz rögzítve, tehát a költségek nem az önkormányzatot terhelik.

**Kérdés-észrevétel**:

**Kelemen Márta**: Egyértelmű át kell vezetni a HÉSZ-en a nyomvonalat.

**Bertalan János**: Amennyiben nincs több észrevétel, úgy szavazásra bocsátom, aki támogatja a HÉSZ és a szabályozási terv módosításának kezdeményezését, valamint a háromoldalú megállapodás megkötését (Önkormányzat, tervező, NIF ) az kérem, hogy szavazzon.

A Pénzügyi és Gazdasági Bizottság 7 igen szavazattal, ellenszavazat és tartózkodás nélkül az alábbi határozatot hozta:

**Üröm község Önkormányzat Pénzügyi és Gazdasági Bizottságának**

**24/2019. (III. 27.) számú határozata**

**A Pénzügyi és Gazdasági Bizottság**

1.) Támogatja a képviselő-testület felé az M0 ürömi szakaszát érintő változások átvezetésére a HÉSZ és a szabályozási terv módosításának kezdeményezését, továbbá a költségek viselésére vonatkozó háromoldalú megállapodás megkötését.

2.) Felkéri a bizottság elnökét, hogy a határozatot a Képviselő-testület soros ülésén ismertesse.

Határidő: 2019. 03.27.

Felelős: bizottság elnöke

**5. Napirendi pont:**

Üröm játszótereinek tavaszi karbantartására beérkezett árajánlat megtárgyalása

Előadó: Bizottság elnöke

**Bertalan János**: Vállalkozói árajánlat érkezett, melyet a S'AJO ABC-TEAM Kft. nyújtott be. Az árajánlat 6 db játszótéren az általános javítási munkák elvégzését tartalmazza. Az árajánlatban szereplő díjak az óvodák vonatkozásában a régi játszótéri eszközökre vonatkoznak.

**Kérdés-észrevétel**:

**Erdész Béláné:** Meg kell csinálni.

**Vidákovits Tibor:** Az ajánlatban nincsen benne a festés és a játékok pótlása, javítása. Erre majd külön lesz árajánlat, a mostani felülvizsgálat alapján.

**Bertalan János**: Amennyiben nincs több észrevétel, úgy szavazásra bocsátom, aki egyetért a beérkezett árajánlattal, az kérem, hogy szavazzon.

A Pénzügyi és Gazdasági Bizottság 7 igen szavazattal, ellenszavazat és tartózkodás nélkül az alábbi határozatot hozta:

**Üröm község Önkormányzat Pénzügyi és Gazdasági Bizottságának**

**25/2019. (III. 27.) számú határozata**

**A Pénzügyi és Gazdasági Bizottság**

1. A S’AJO ABC-TEAM Kft. árajánlatát megismerte, mely 6 db játszótér karbantartási munkáinak elvégzésére vonatkozik.
2. Az árajánlatot bruttó 355 600 Ft vállalkozói díjjal javasolja elfogadni.

3.) Felkéri a bizottság elnökét, hogy a határozatot a Képviselő-testület soros ülésén ismertesse.

Határidő: 2019. 03.27.

Felelős: bizottság elnöke

**6. Napirendi pont:**

Kutyaürülék elhelyezésére szolgáló tároló edények kihelyezésének megtárgyalása

Előadó: Bizottság elnöke

**Bertalan János**: A kérelem szerint az Üröm, Kárókatona u. 3. és 5. szám alatti lakosok közös képviselője, Major Dávid kérelmet terjesztett elő, melyben kéri, hogy az önkormányzat 120 család problémáját oldja meg úgy, hogy a kutya ürülékek kulturált elhelyezésére tároló edényeket helyeztet ki.

Javaslom, hogy a lakók problémáját oly módon kezeljük, hogy végleges döntésünk meghozatalát megelőzően kérjük ki valamennyi érintettől hozzájáruló aláírást, illetve a szomszédos ingatlanok tulajdonosaitól is, elsősorban azért, hogy az adott lakóingatlan elé helyezett kutyaürülék tároló ellen kifogást nem emelnek és azt nem sérelmezik.

**Kérdés-észrevétel**:

**Szilvási Károly**: Úgy gondolom, hogy ha most kihelyezünk oda tárolókat, akkor mindenhova kell majd.

**Ficze Bálint**: Helyezzünk ki, használják rendes kommunális hulladékra is.

**Bertalan János**: Utána kell járni, hogy mennyi költség lenne a rendszeres elszállítása, és hogy veszélyes hulladéknak minősül-e?

**Erdész Béláné**: Úgy gondolom, hogy aki kutyát sétáltat, az rendszeresen felszedi a kutyaürüléket. Szerintem nincs szükség ilyen tároló edényekre.

**Vidákovits Tibor**: Véleményem szerint vizsgáljuk ki a járulékos költségeket.

**Szilvási Károly**: A település egészét vizsgáljuk meg.

**Bertalan János**: Amennyiben nincs több észrevétel, úgy szavazásra bocsátom, aki egyetért azzal, hogy vizsgáljuk meg a járulékos költségeit a tároló edények kihelyezésének, az kérem, hogy szavazzon.

A Pénzügyi és Gazdasági Bizottság 7 igen szavazattal, ellenszavazat és tartózkodás nélkül az alábbi határozatot hozta:

**Üröm község Önkormányzat Pénzügyi és Gazdasági Bizottságának**

**26/2019. (III. 27.) számú határozata**

**A Pénzügyi és Gazdasági Bizottság**

1. Az előterjesztésben foglaltakkal egyetért és javasolja a kérelmet benyújtó felé, hogy az érintett Üröm, Kárókatona u. 3. és 5. szám alatti lakosok, továbbá a szomszédos ingatlanok tulajdonosai, valamint azon ingatlanok tulajdonosai, akik elé a tároló kihelyezése történne, aláírásukkal igazolják, hogy a kihelyezett tárolók ellen kifogást nem emelnek.
2. Javasolja továbbá, hogy a közös képviselő az aláírásokkal egy időben csatolja, hogy mely ingatlanok elé kívánja a lakóközösség a kutyaürülék tárolók kihelyezését.
3. Javasolja továbbá, hogy a tároló edények ürítésének járulékos költségeit vizsgálja meg az önkormányzat.
4. A jelen határozatban előírtak pótlását követően hozza meg érdemi döntését.
5. Felkéri a bizottság elnökét, hogy a határozatot a Képviselő-testület soros ülésén ismertesse.

Határidő: 2019. 03.27.

Felelős: bizottság elnöke

**További napirend, illetve hozzászólás hiányában Bertalan János elnök az ülést 17.00 órakor bezárta.**

Üröm, 2019.március 27.

 Bertalan János Takács Viktória

 elnök jegyzőkönyvvezető

Erdész Béláné

jegyzőkönyv hitelesítő bizottsági tag